Menga êlule de 20 hezar mamostayî do bêrê tayînkerdene. La seba mamostayanê kurdkî têna 3 kontenjanî dîyayî kişte. Serekê Egitim-Senî yê Wanî Murat Atabayî derheqê babete de Ajansê Mezopotamya rê qisey kerd.
Atabayî îfade kerd ke Egitim-Senî qetî nêwaşt ke kurdkî sey dersa weçinîte bêra pêşkêşkerdene û wextê Prosesê Çareserîye de seba dersa kurdkî bi bahaneya 'mamostayî kêm ê'  sinifî nêameyî akerdene.
Atabayî vat: ''Tirkîya de 30 mîlyon kurdî est ê la kurdî nêeşkenê kursanê kurdkî abikerê. Pêro dezgehê kurdkî bi biranê KHKyî ameyî qefilnayene. Heqê kurdan o ke bi ziwanê xo yê dayîke perwerde bivînê. Dersa weçinîte heqaret a. Dersa weçinîte yena manaya 'Ti û tirkî seyci nîyê.' Ma wazenê wa heqê perwerdeyê bi ziwanê dayîke bêro şinasnayene.''
Atabayî bale ante ser ke her serre 200 wendekarî beşanê kurdkî yê zanîngehan ra benê mezûn û vat: ''Dewlete neçare ya ke nê mezûnan tayîn bikera. 3 kontenjanê seba kurdkî nêzdîbîyayîşê dewlete eşkera kenê. No yeno a mana ke dewlete seba ke dersa kurdkî nêra weçînayene her çî kena. Seba ke wendekarî kurdkî nêweçînê dewlete her çî kena û wexto ke weçînenê zî bi bahaneya 'mamostayî çin ê' sinifan anêkena.''
